Mestské zastupiteľstvo v Košiciach uznesením č.564 na svojom XVIII. rokovaní dňa 28.08. 2008 podľa § 6 zákona č. 369/1990 Zb. o obecnom zriadení v znení neskorších predpisov a zákona č. 245/2008 Z. z. o výchove a vzdelávaní ( školský zákon ) a o zmene a doplnení niektorých zákonov ustanovuje
 
Všeobecne záväzné nariadenie mesta Košice č. 103
o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom je mesto Košice
(nariadenie o určení výšky príspevku v školách a školských zariadeniach)

PRVÁ ČASŤ
ZÁKLADNÉ USTANOVENIA

§ 1
Účel a predmet

     Toto všeobecne záväzné nariadenie ( ďalej len „nariadenie“ ) určuje výšku príspevku na čiastočnú úhradu nákladov v školách a školských zariadeniach, ktorých zriaďovateľom je mesto Košice ( ďalej len „príspevky v školách a školských zariadeniach“ )

§ 2
Druhy príspevkov v školách a školských zariadeniach

     Príspevky v školách a v školských zariadeniach upravené v tomto nariadení zahŕňajú:
a)	príspevok za pobyt dieťaťa v materskej škole,
b)	príspevok v základnej umeleckej škole,
c)	príspevok a zápisné na štúdium v jazykovej škole,
d)	príspevok na činnosť  školského klubu detí,
e)	príspevok na činnosť školského strediska záujmovej činnosti,
f)	príspevok na činnosť centra voľného času,
g)	príspevok na čiastočnú úhradu nákladov v školskej jedálni.

DRUHÁ ČASŤ
PRÍSPEVKY V ŠKOLÁCH A ŠKOLSKÝCH ZARIADENIACH

PRVÝ DIEL
PRÍSPEVOK ZA POBYT DIEŤAŤA V MATERSKEJ ŠKOLE

§ 3

     (1) Za pobyt dieťaťa v materskej škole prispieva zákonný zástupca na čiastočnú úhradu výdavkov  materskej školy mesačne na jedno dieťa sumou 300,- Sk/ 9,96 €.

     (2) Príspevok podľa odseku 1 sa uhrádza do 15. dňa príslušného kalendárneho mesiaca.

§ 4

     Príspevok v materskej škole sa neuhrádza za dieťa
a)	ktoré má jeden rok pred splnením povinnej školskej dochádzky,
b)	ak zákonný zástupca dieťaťa predloží riaditeľovi materskej školy doklad o tom, že je poberateľom dávky v hmotnej núdzi a príspevkov k dávke v hmotnej núdzi,
c)	ktoré je umiestnené v zariadení na základe rozhodnutia súdu.

DRUHÝ DIEL
PRÍSPEVOK V ZÁKLADNEJ UMELECKEJ ŠKOLE

§ 5

     (1) Na čiastočnú úhradu nákladov spojených so štúdiom v základnej umeleckej škole prispieva:
a)	pre individuálne vyučovanie prípravného a základného štúdia zákonný zástupca  žiaka  mesačne sumou vo výške 330,- Sk /10,95 €,
b)	pre  individuálne vyučovanie štúdia dospelých dospelá osoba mesačne sumou vo výške  550,- Sk / 18,26 €,
c)	pre individuálne vyučovanie rozširujúceho štúdia zákonný zástupca  žiaka  mesačne sumou vo výške 350,- Sk /11,62 €,
d)	pre skupinové vyučovanie prípravného štúdia zákonný zástupca  žiaka  mesačne sumou vo výške 180,- Sk /5,97 €,
e)	pre skupinové vyučovanie základného štúdia zákonný zástupca  žiaka  mesačne sumou vo výške 220,- Sk /7,30 €,
f)	pre  skupinové vyučovanie štúdia dospelých dospelá osoba mesačne sumou vo výške 455,00 Sk /15,10 €,
g)	pre skupinové vyučovanie rozširujúceho štúdia zákonný zástupca  žiaka  mesačne sumou vo výške 300,- Sk /9,96 €.

     (2) Príspevok podľa odseku 1 sa uhrádza do 15. dňa príslušného kalendárneho mesiaca. 

     (3) Príspevok podľa odseku 1 uhrádza zákonný zástupca žiaka a dospelá osoba za každý predmet daného odboru samostatne.

§ 6

     Príspevok v základnej umeleckej škole sa neuhrádza za neplnoletého žiaka a plnoletého žiaka, ak zákonný zástupca neplnoletého žiaka alebo plnoletý žiak písomne o to požiada zriaďovateľa základnej umeleckej školy a predloží mu doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu.1

TRETÍ DIEL
PRÍSPEVOK A ZÁPISNÉ NA ŠTÚDIUM V JAZYKOVEJ ŠKOLE

§ 7

     Úhrada nákladov na štúdium v jazykovej škole pozostáva z príspevku na úhradu ročných nákladov ( školné ) a zo zápisného.
§ 8

     (1) Príspevok na úhradu ročných nákladov v jazykovej škole je 
a)	pre jedného žiaka v riadnom kurze 2.000,- Sk / 66,39 €,
b)	pre jedného žiaka v intenzívnom kurze 2.500,- Sk / 82,98 €,
c)	pre jednu dospelú osobu v riadnom kurze 3.300,- Sk / 109,54 €,
d)	pre jednu dospelú osobu v intenzívnom kurze 4.600,- Sk / 152,69 €.

     (2) Zápisné v jazykovej škole je 200,- Sk / 6,64 €.

     (3) Príspevok na úhradu ročných nákladov na štúdium a zápisné v jazykovej škole sa uhrádza do 15 dní od vykonania zápisu.

     (4) Príspevok na úhradu ročných nákladov na štúdium v jazykovej škole podľa odseku 1 uhrádza zákonný zástupca žiaka a dospelá osoba za každý kurz samostatne.

     (5) Poslucháč uhrádza zápisné vo výške podľa odseku 2 bez ohľadu na počet navštevovaných kurzov.

§ 9

     Príspevok na úhradu ročných nákladov ( školné ) v jazykovej škole sa neuhrádza za poslucháča, ak o to písomne požiada zriaďovateľa jazykovej školy a predloží mu doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu.1

ŠTVRTÝ DIEL
PRÍSPEVOK NA ČINNOSŤ ŠKOLSKÉHO KLUBU DETÍ

§ 10

     (1) Na čiastočnú úhradu  nákladov spojených s činnosťou školského klubu detí prispieva zákonný zástupca žiaka mesačne sumou 250,- Sk / 8,30 €.

     (2) Príspevok podľa odseku 1 sa uhrádza do 15. dňa príslušného kalendárneho mesiaca.

§ 11

     Príspevok v školskom klube detí sa neuhrádza za žiaka, ak zákonný zástupca žiaka o to písomne požiada zriaďovateľa a predloží mu doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu.1

PIATY DIEL
PRÍSPEVOK NA ČINNOSŤ ŠKOLSKÉHO STREDISKA ZÁUJMOVEJ ČINNOSTI

§ 12

     (1) Na čiastočnú úhradu nákladov spojených s činnosťou školského strediska záujmovej činnosti prispieva
a)	zákonný zástupca žiaka mesačne sumou 120,- Sk/ 3,98 €,
b)	zákonný zástupca žiaka mesačne sumou 60,- Sk/1,99 €, ak žiak odovzdá vzdelávací poukaz v záujmovom útvare príslušného školského strediska záujmovej činnosti.

     (2) Príspevok podľa odseku 1 sa uhrádza do 15. dňa príslušného kalendárneho mesiaca.

     (3) Príspevok podľa odseku 1 uhrádza zákonný zástupca žiaka za každý záujmový útvar samostatne.

§ 13

     Príspevok v školskom stredisku záujmovej činnosti sa neuhrádza za žiaka, ak zákonný zástupca žiaka o to písomne požiada zriaďovateľa a predloží mu doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu.1

ŠIESTY DIEL
PRÍSPEVOK NA ČINNOSŤ CENTRA VOĽNÉHO ČASU

§ 14

     (1) Na čiastočnú úhradu nákladov spojených s činnosťou centra voľného času prispieva 
a)	zákonný zástupca mesačne sumou 120,- Sk/ 3,98 €,
b)	zákonný zástupca žiaka mesačne sumou 60,- Sk/1,99 €, ak žiak odovzdá vzdelávací poukaz v záujmovom útvare príslušného centra voľného času,
c)	dospelá osoba mesačne sumou 200,- Sk/ 6,64 €.

     (2) Príspevok podľa odseku 1 sa uhrádza do 15. dňa príslušného kalendárneho mesiaca.

     (3) Príspevok podľa odseku 1 uhrádza zákonný zástupca a dospelá osoba za každý záujmový útvar samostatne.

§ 15

     Príspevok v centre voľného času sa neuhrádza za neplnoletého žiaka a plnoletého žiaka, ak zákonný zástupca neplnoletého žiaka alebo plnoletý žiak o to písomne požiada zriaďovateľa a predloží mu doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu.1

SIEDMY DIEL
PRÍSPEVOK NA ČIASTOČNÚ ÚHRADU NÁKLADOV V ŠKOLSKEJ JEDÁLNI

§ 16

     Školská jedáleň poskytuje stravovanie deťom a žiakom za čiastočnú úhradu nákladov, ktoré uhrádza zákonný zástupca vo výške nákladov na nákup potravín podľa vekových kategórií stravníkov v nadväznosti na odporúčané výživové dávky.

§ 17

     (1) Príspevok, ktorý uhrádza zákonný zástupca dieťaťa alebo žiaka vo výške nákladov na nákup potravín podľa vekových kategórií stravníkov je:

a)	
Materská škola	Desiata	Obed	Olovrant	Úhrada   v Sk	Úhrada v €	
stravníci od 2 - 6 rokov	8 Sk/0,26€	18 Sk/0,60€	6 Sk/0,20€	32	1,06	

b)	
Základná škola	Obed	Úhrada v Sk	Úhrada v €	
stravníci od 6-11 rokov – I. stupeň	27	27	0,90	
stravníci od 12-15 rokov – II. stupeň	29	29	0,96	

c)	
Stredná škola a dospelí stravníci	Obed	Úhrada v Sk	Úhrada v €	
stravníci od 15-18/19 rokov	32	32	1,06	

     (2) Príspevok podľa odseku 1 sa uhrádza do 5. dňa príslušného kalendárneho mesiaca.

TRETIA ČASŤ
SPOLOČNÉ USTANOVENIA

§ 18

     (1) Príspevky uvedené v druhej časti prvý až šiesty diel tohto nariadenia sa znižujú o 20% pre zákonného zástupcu dieťaťa, ktorý má tri a viac detí vo veku povinnej školskej dochádzky.

     (2) Zníženie príspevku podľa odseku 1 sa vzťahuje pre každé dieťa.

ŠTVRTÁ ČASŤ
ZÁVEREČNÉ USTANOVENIA

§ 19

     Veci neupravené týmto nariadením sa riadia zákonom a osobitnými predpismi.

§ 20
Účinnosť 

     Toto nariadenie nadobúda účinnosť 1. októbra 2008.

Ing. František Knapík
primátor mesta Košice

Zverejnené:    9.9.2008